
Бүген Татарстан Республикасы Президенты Рөстәм Миңнеханов «Татхимфармпрепараты» заводында булды. Компания төп фармакотерапия юнәлешләрдәге дару препаратларын (йөрәк-кан тамырлары, неврология, вируска каршы препаратлар, офтальмологиядә кулланыла торган препаратлар һ.б.лар), шулай ук медицина әйберләре: җөй-хирургия материаллары чыгара.

Бүгенге көндә предприятиенең номенклатурасын 131 дару препараты тәшкил итә, шуларның 60ы тормыш өчен кирәкле дарулар исемлегенә керә. Аларга бәяләр дәүләт тарафыннан җайга салына.

Җитештерүне карау барышында Татарстан Республикасы Президентына хәбәр ителгәнчә, 2021 елда «Татхимфармпрепараты» 85,6 млн. дару төймәләре, 30,6 млн. мазь һәм сыек препаратлар, 598 мең тегү-хирургия материаллары төргәге чыгарган.

Хәзерге вакытта завод штат режимында эшли. Предприятие берничә айга чимал, компонентлар һәм чыгым материаллары белән тулы күләмдә тәэмин ителгән. Санкцияләргә бәйле рәвештә, завод дару препаратлары өчен компонентлар, шулай ук лаборатор анализ өчен чыгым комплектлау детальләре белән тәэмин итү максатыннан яңа логистик чылбырлар төзү эшен башлады. «Кызганычка каршы, логистика буенча сораулар бар. Әмма болар барысы да җайга салыначак. Бездә төп чимал Кытайдан һәм Һиндстаннан килә. Безнең җитештерү препаратлары булачак, без тыныч кына эшләргә планлаштырабыз, хәтта җитештерү күләмнәрен арттырырбыз», - диде «Татхимфармпрепараты» АҖ генераль директоры Тимур Ханнанов.

Шулай ук махсус күргәзмә кысаларында Татарстан Президентына фармакология өлкәсендәге эшләнмәләрне, шул исәптән импортны алмаштыручы препаратларны тәкъдим иттеләр: «Такролимус» һәм «Феломика» (трасплантологиядә кулланыла), «Абираторон» һәм «Капецитабин» (онкология авыруын дәвалау), «Митотан» (шешкә каршы препарат). Шәхси саклану чаралары (саклагыч костюм, ресираторлар) һәм медицина зонасы турында сөйләделәр. Шулай ук күргәзмәдә медицина сәнәгать паркы резидентлары җитештерә торган медицина эшләнмәләрен – анализаторлар, реагентлар һәм клиник анализлар өчен чыгым материаллары тәкъдим иттеләр.
Рөстәм Миңнеханов «Татхимфармпрепараты» җитештерү мәйданчыгында булды